F. VULAS

FOTO: CROPIX

Priča oko predstečajne nagodbe KK Split ide dalje. Nova faza u pokušaju da klub ostane živ dogodila se jučer. Ništa se spektakularno novo nije dogodilo, ali sastanak igrača i trenera, vjerovnika kluba, s predstavnicima Grada Splita održan je na Gripama. Na sastanku su bili predstavnici vjerovnika s jedne strane te predsjednica NO-a kluba Anđelka Visković i Ozren Bužančić, savjetnik gradonačelnika Ive Baldasara s druge strane.Kako doznajemo nema konkretnog dogovora. A što bi se uopće moglo dogovoriti? U Zagrebu je, naime, 27. svibnja održano zadnje ročište predstečajne nagodbe na kojemu su vjerovnici odbili predstavljeni plan po kojem bi u periodu od idućih deset godina dobili natrag tek svojih 40 posto potraživanja.No, igrači i treneri kojima klub duguje okupili su se, zajedno čine 53 posto vjerovnika, te bi oni u idućih mjesec dana trebali iznijeti svoj plan. Njima je, naravno, to i premalo i prekasno, jer ljudi su morali po slovu zakona plaćati sebi doprinose i za mjesece u kojima nisu primili plaću.Anđelka Visković je već ranije izjavila kako postoji opcija dogovora, ali samo takva koja ne iziskuje nova sredstva iz proračuna Grada Splita. Stoga, upitno je kako će prijedlog igrača i trenera završiti? I što će im značiti sastanak s gradonačelnikom Ivom Baldasarom koji bi se trebao dogoditi u danas-sutra.- Našli smo se s predstavnicima igrača i trenera i saslušali ih. Nismo zasad dobili nikakav njihov pisani prijedlog, no oni su nas usmeno obavijestili da zapravo žele da im se isplati ukupni iznos koji im se duguje - izvijestila nas je Anđelka Visković.Što to znači u brojkama? Riječ je o 53 posto ukupnih dugovanja kluba. Koliko je to ‘sve’? Koliko je to ukupno?- Igračima i trenerima klub duguje nešto više od deset milijuna kuna. Mi smo naš plan dali, a to je 40 posto, prema našim i nekim neovisnim procjenama to je realnost koju možemo financirati - pojasnila je Visković.Paralelno s pričom o predstečajnoj nagodbi Baldasar bi se trebao naći i s potencijalnim ulagačima, Izraelcem Modijem Grossom kao jednim te Burakom Canboyem iz Njemačke kao drugim potencijalnim spasiteljem KK Split.